CELEX: 52019PC0304
Language: da
Date: 2019-06-28
Title: Forslag til RÅDETS GENNEMFØRELSESAFGØRELSE om ændring af gennemførelsesafgørelse 2013/676/EU om bemyndigelse af Rumænien til fortsat at anvende en særlig foranstaltning, der fraviger artikel 193 i direktiv 2006/112/EF om det fælles merværdiafgiftssystem

EUROPA-KOMMISSIONEN
            Bruxelles, den 28.6.2019
            COM(2019) 304 final
            2019/0144(NLE)
            Forslag til
            RÅDETS GENNEMFØRELSESAFGØRELSE
            om ændring af gennemførelsesafgørelse 2013/676/EU om bemyndigelse af Rumænien til fortsat at anvende en særlig foranstaltning, der fraviger artikel 193 i direktiv 2006/112/EF om det fælles merværdiafgiftssystem 
            
               
         
         
            
               BEGRUNDELSE
            
            
               I henhold til artikel 395, stk. 1, i direktiv 2006/112/EF af 28. november 2006 om det fælles merværdiafgiftssystem ("momsdirektivet"
                  1
               ) kan Rådet med enstemmighed på forslag af Kommissionen give en medlemsstat tilladelse til at anvende særlige foranstaltninger, der fraviger bestemmelserne i nævnte direktiv, for at forenkle momsopkrævningen eller for at forhindre visse former for afgiftsunddragelse eller afgiftsundgåelse.
            
            
               Ved brev registreret i Kommissionen den 11. marts 2019 anmodede Rumænien om tilladelse til at fortsætte med at anvende en særlig foranstaltning, der fraviger artikel 193 i momsdirektivet, hvori det fastsættes, hvem det påhviler at betale moms. 
            
            
               I overensstemmelse med momsdirektivets artikel 395, stk. 2, underrettede Kommissionen ved breve af 9. april 2019 de øvrige medlemsstater om Rumæniens anmodning. Ved brev af 10. april 2019 underrettede Kommissionen Rumænien om, at den rådede over alle de oplysninger, som den fandt nødvendige for at kunne vurdere anmodningen.
            
            
               1.BAGGRUND FOR FORSLAGET
            
            
               •Forslagets begrundelse og formål
            
            
               
                  I henhold til artikel 193 i momsdirektivet påhviler momsen som hovedregel den afgiftspligtige person, som foretager en levering af varer eller ydelser.
               
               
                  I henhold til momsdirektivets artikel 395 kan medlemsstaterne anvende foranstaltninger, der fraviger bestemmelserne i momsdirektivet, for at forenkle momsopkrævningen eller for at forhindre visse former for afgiftsunddragelse eller afgiftsundgåelse, hvis de blevet er godkendt af Rådet.
               
            
            
               Rumænien anmodede i 2009 om en fravigelse for at få tilladelse til at anvende ordningen for omvendt betalingspligt ("reverse charge") på bl.a. leverancer af træprodukter. Efter denne procedure bliver den afgiftspligtige person, der modtager leverancerne, betalingspligtig for momsen. Disse træprodukter omfatter nærmere bestemt træ på rod, rundtræ eller kløvet arbejdstræ, brænde, tømmerprodukter samt firkantet eller tilhugget træ og træ i rå eller forarbejdet stand eller i form af halvfabrikata.
            
            
               Anmodningen var indtil den 31. december 2013 godkendt ved Rådets gennemførelsesafgørelse 2010/583/EU
                  2
                og blev, for så vidt angår træprodukterne, ved Rådets gennemførelsesafgørelse 2013/676/EU
                  3
                efterfølgende forlænget indtil den 31. december 2016 og ved Rådets gennemførelsesafgørelse (EU) 2016/1206
                  4
                indtil den 31. december 2019. 
            
            
               Rumænien har på ny anmodet om tilladelse til at forlænge fravigelsen for så vidt angår anvendelse af ordningen for omvendt betalingspligt på træprodukter.
            
            
               På grundlag af rapporten fra Rumænien, der blev fremlagt sammen med anmodningen om forlængelse af foranstaltningen, er det ved at udpege modtageren som den momsbetalingspligtige person lykkedes at forhindre afgiftsunddragelse og afgiftsundgåelse i denne sektor, der er kendetegnet ved et stort antal mindre forhandlere og mellemmænd, som det har vist sig at være vanskeligt at kontrollere. En forlængelse i endnu en begrænset periode forekommer derfor berettiget, da foranstaltningen tilsyneladende ikke har haft negative konsekvenser for omfanget af svig i detailsektoren, i andre sektorer eller i andre medlemsstater. I betragtning af den uændrede juridiske og faktiske situation foreslås det derfor at forlænge fravigelsen, således at Rumænien kan anvende den indtil den 31. december 2022.
            
            
               
                  Fravigelser indrømmes normalt for en begrænset periode for at vurdere, hvorvidt den særlige foranstaltning er hensigtsmæssig og effektiv, og for at give medlemsstaterne tid til at træffe andre konventionelle foranstaltninger til at løse det pågældende problem, inden foranstaltningen udløber. En fravigelse, som gør det muligt at anvende ordningen for omvendt betalingspligt, indrømmes kun undtagelsesvis inden for særlige områder, der er præget af svig, og hvor en sådan foranstaltning er en sidste udvej. 
               
               
                  Rumænien bør derfor indtil udløbet af denne fravigelse indføre andre konventionelle foranstaltninger for at bekæmpe og forebygge, at momssvig i sektoren for tømmer spreder sig yderligere. Efter udløbsdatoen bør der således ikke være behov for yderligere fravigelser af artikel 193 i direktiv 2006/112/EF med hensyn til sådanne leveringer.
               
            
            
               •Sammenhæng med de gældende regler på samme område
            
            
               
                  Andre medlemsstater har fået tilladelse til lignende fravigelser af momsdirektivets artikel 193.
               
               
                  Den foreslåede foranstaltning er derfor i overensstemmelse med momsdirektivets nuværende bestemmelser. 
               
            
            
               2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET
            
            
               •Retsgrundlag
            
         
         
            
               
                  Momsdirektivets artikel 395.
               
            
            
               •Nærhedsprincippet (for områder, der ikke er omfattet af enekompetence) 
            
            
               
                  I betragtning af den bestemmelse i momsdirektivet, som forslaget bygger på, finder nærhedsprincippet ikke anvendelse.
               
            
            
               •Proportionalitetsprincippet
            
            
               
                  Afgørelsen vedrører en tilladelse til en medlemsstat på dennes egen anmodning og udgør ikke en forpligtelse. 
               
            
            
               I betragtning af fravigelsens begrænsede anvendelsesområde står den særlige foranstaltning i rimeligt forhold til det tilstræbte mål.
            
            
               •Valg af retsakt
            
            
               Foreslået retsakt: Rådets gennemførelsesafgørelse.
            
            
               I henhold til artikel 395 i Rådets direktiv 2006/112/EF er en fravigelse af de fælles momsregler kun mulig, hvis Rådet med enstemmighed på forslag af Kommissionen giver tilladelse til det. En gennemførelsesafgørelse vedtaget af Rådet er det bedst egnede reguleringsmiddel, da den kan rettes til individuelle medlemsstater.
            
            
               3.RESULTATER AF EFTERFØLGENDE EVALUERINGER, HØRINGER AF INTERESSEREDE PARTER OG KONSEKVENSANALYSER
            
            
               •Høringer af interesserede parter
            
            
               
                  Forslaget er baseret på en anmodning fra Rumænien og vedrører kun denne medlemsstat.
               
            
            
               •Ekspertbistand
            
            
               
                  Der var ikke behov for ekstern ekspertbistand.
               
            
            
               •Konsekvensanalyse
            
            
               Forslaget til Rådets gennemførelsesafgørelse har til formål at forebygge visse former for afgiftsunddragelse eller -undgåelse i træsektoren og har derfor en potentielt positiv virkning, da det fortsat vil hindre visse former for svig, der tidligere har været anvendt i træsektoren. Hvis foranstaltningen ikke forlænges, vil det ifølge Rumænien uundgåeligt føre til, at disse former for svig genopstår.
            
            
               Da fravigelsen er af begrænset omfang og varighed, vil virkningen under alle omstændigheder være begrænset.
            
            
               4.VIRKNINGER FOR BUDGETTET
            
            
               Forslaget har ingen negative konsekvenser for EU-budgettet.
            
            
               5.ANDRE FORHOLD
            
         
         
            
               •Planer for gennemførelsen og foranstaltninger til overvågning, evaluering og rapportering
            
            
               Forslaget er tidsbegrænset.
            
            
               2019/0144 (NLE)
            
            
               Forslag til
            
            
               RÅDETS GENNEMFØRELSESAFGØRELSE
            
            
               om ændring af gennemførelsesafgørelse 2013/676/EU om bemyndigelse af Rumænien til fortsat at anvende en særlig foranstaltning, der fraviger artikel 193 i direktiv 2006/112/EF om det fælles merværdiafgiftssystem 
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, 
            
            
               under henvisning til Rådets direktiv 2006/112/EF af 28. november 2006 om det fælles merværdiafgiftssystem
                  5
               , særlig artikel 395, stk. 1,
            
            
               under henvisning til forslag fra Europa-Kommissionen,
            
            
               ud fra følgende betragtninger:
            
            
               (1)Ved Rådets gennemførelsesafgørelse 2010/583/EU
                  6
                og senere Rådets gennemførelsesafgørelse 2013/676/EU
                  7
                fik Rumænien tilladelse til at anvende en særlig foranstaltning med henblik på at udpege den afgiftspligtige person, der modtager leverancer af træprodukter fra afgiftspligtige personer, som den person, der er ansvarlig for betaling af moms på disse leverancer. Den tilladelse, der blev givet i medfør af gennemførelsesafgørelse 2013/676/EU blev ved Rådets gennemførelsesafgørelse (EU) 2016/1206
                  8
                forlænget indtil den 31. december 2019.
            
            
               (2)Ved brev registreret i Kommissionen den 11. marts 2019 anmodede Rumænien om tilladelse til fortsat at anvende den særlige foranstaltning, som landet fik tilladelse til at anvende ved Rådets gennemførelsesafgørelse 2013/676/EU. Anmodningen var i overensstemmelse med artikel 3 nævnte gennemførelsesafgørelse ledsaget af en rapport om anvendelsen af denne foranstaltning.
            
            
               (3)Kommissionen underrettede ved breve af 9. april 2019 de øvrige medlemsstater om Rumæniens anmodning. Ved brev af 10. april 2019 underrettede Kommissionen Rumænien om, at den rådede over alle de oplysninger, som den fandt nødvendige for at kunne vurdere anmodningen.
            
            
               (4)Ifølge oplysninger, som Rumænien gav i forbindelse med sin anmodning, har den faktiske situation, som retfærdiggjorde anvendelsen af den særlige foranstaltning, ikke ændret sig. Derudover antyder analyser foretaget af de rumænske myndigheder, at foranstaltningen har vist sig at være effektiv med hensyn til at mindske afgiftsunddragelse.
            
            
               (5)Det er Kommissionens opfattelse, at foranstaltningen står i rimeligt forhold til de tilstræbte mål, da den er begrænset til meget bestemte transaktioner inden for en sektor, hvor der er betydelige problemer med afgiftsunddragelse og -undgåelse. Kommissionen mener derudover ikke, at fortsat anvendelse af foranstaltningen vil medføre negative konsekvenser for bekæmpelsen af svig i detailsektoren, i andre sektorer eller i andre medlemsstater.
            
            
               (6)Rumænien bør derfor gives tilladelse til fortsat at anvende den særlige foranstaltning i endnu en begrænset periode indtil den 31. december 2022.
            
            
               (7)Fravigelser bemyndiges normalt for en begrænset periode, så det kan vurderes, om de særlige foranstaltninger er hensigtsmæssige og effektive. Fravigelser giver medlemsstater tid til at indføre andre konventionelle foranstaltninger for at håndtere det omhandlede problem frem til udløbet af de særlige foranstaltninger. En fravigelse, som gør det muligt at anvende ordningen med omvendt betalingspligt, indrømmes kun undtagelsesvis inden for særlige områder, hvor der forekommer svig, og hvor en sådan fravigelse er en sidste udvej. Rumænien bør derfor indføre andre konventionelle foranstaltninger til at bekæmpe og forebygge yderligere udbredelse af momssvig i tømmer- og træsektoren, inden den særlige foranstaltning udløber, således at det ikke længere er nødvendigt at fravige artikel 193 i direktiv 2006/112/EF med hensyn til sådanne leverancer. Det er derfor på nuværende tidspunkt ikke nødvendigt at medtage særlige bestemmelser i gennemførelsesafgørelse 2013/676/EU vedrørende indgivelse af yderligere anmodninger om at forlænge den fravigelse, som der er givet tilladelse til i henhold til nævnte gennemførelsesafgørelse, ud over den 31. december 2022.
            
            
               (8)Fravigelsesforanstaltningen får ingen negative indvirkninger på Unionens egne indtægter hidrørende fra moms.
            
            
               (9)Gennemførelsesafgørelse 2013/676/EU bør derfor ændres —
            
         
         
            
               VEDTAGET DENNE AFGØRELSE: 
            
            
               Artikel 1
            
            
               I Rådets gennemførelsesafgørelse 2013/676/EU foretages følgende ændringer:
            
            
               1) I artikel 1 ændres "31. december 2019" til "31. december 2022".
            
            
               2) Artikel 3 udgår.
            
            
               Artikel 2
            
            
               Denne afgørelse er rettet til Rumænien.
            
            
               Udfærdiget i Bruxelles, den […].
            
            
               
                     På Rådets vegne
               
               
                     Formand
               
            
         
         
            
                  
                     (1)
                  
                        EUT L 347 af 11.12.2006, s. 1.
               
               
                  
                     (2)
                  
                        Rådets gennemførelsesafgørelse 2010/583/EU af 27. september 2010 om tilladelse til Rumænien til at indføre en særlig foranstaltning, der fraviger artikel 193 i direktiv 2006/112/EF om det fælles merværdiafgiftssystem (EUT L 256 af 30.9.2010, s. 27).
               
               
                  
                     (3)
                  
                        Rådets gennemførelsesafgørelse 2013/676/EU af 15. november 2013 om bemyndigelse af Rumænien til fortsat at anvende en særlig foranstaltning, der fraviger artikel 193 i direktiv 2006/112/EF om det fælles merværdiafgiftssystem (EUT L 316 af 27.11.2013, s. 31).
               
               
                  
                     (4)
                  
                        Rådets gennemførelsesafgørelse (EU) 2016/1206 af 18. juli 2016 om ændring af gennemførelsesafgørelse 2013/676/EU om tilladelse til Rumænien til fortsat at anvende en særlig foranstaltning, der fraviger artikel 193 i direktiv 2006/112/EF om det fælles merværdiafgiftssystem (EUT L 198 af 23.7.2016, s. 47).
               
               
                  
                     (5)
                  
                        EUT L 347 af 11.12.2006, s. 1.
               
               
                  
                     (6)
                  
                        Rådets gennemførelsesafgørelse 2010/583/EU af 27. september 2010 om tilladelse til Rumænien til at indføre en særlig foranstaltning, der fraviger artikel 193 i direktiv 2006/112/EF om det fælles merværdiafgiftssystem (EUT L 256 af 30.9.2010, s. 27).
               
               
                  
                     (7)
                  
                        Rådets gennemførelsesafgørelse 2013/676/EU af 15. november 2013 om bemyndigelse af Rumænien til fortsat at anvende en særlig foranstaltning, der fraviger artikel 193 i direktiv 2006/112/EF om det fælles merværdiafgiftssystem (EUT L 316 af 27.11.2013, s. 31).
               
               
                  
                     (8)
                  
                        Rådets gennemførelsesafgørelse (EU) 2016/1206 af 18. juli 2016 om ændring af gennemførelsesafgørelse 2013/676/EU om tilladelse til Rumænien til fortsat at anvende en særlig foranstaltning, der fraviger artikel 193 i direktiv 2006/112/EF om det fælles merværdiafgiftssystem (EUT L 198 af 23.7.2016, s. 47).